text: ধর্ম বাঁচাতে ৫ সন্তানের জন্ম দিন, বিতর্কিত মন্তব্য বিজেপি বিধায়কের | sangbadpratidin
  ধর্ম বাঁচাতে ৫ সন্তানের জন্ম দিন, বিতর্কিত মন্তব্য বিজেপি বিধায়কের
  01:13 PM Jul 26, 2018 |
  সংবাদ প্রতিদিন ডিজিটাল ডেস্ক: ধর্ম বাঁচাতে হলে জনসংখ্যা বাড়াতে হবে৷ প্রত্যেক হিন্দু দম্পতির উচিত পাঁচটা করে সন্তান জন্ম দেওয়া৷ তাহলেই দেশ ও ধর্ম টিকে থাকবে৷ বিতর্ক উসকে এমনটাই মন্তব্য করলেন উত্তরপ্রদেশের বিজেপি বিধায়ক সুরেন্দ্র সিং৷
  সংবাদ সংস্থা এএনআই-কে দেওয়া এক সাক্ষাৎকারে সুরেন্দ্র সিং বলেন, "হিন্দুদের জনসংখ্যা বাড়াতে হবে৷ দম্পতিদের উচিত কমপক্ষে পাঁচটি সন্তানের জন্ম দেওয়া৷ তা হলেই হিন্দুস্তানে হিন্দুত্ব বেঁচে থাকবে৷" তাঁর এই বয়ানে ইতিমধ্যে শুরু হয়েছে বিতর্ক৷ বিশ্বের দ্বিতীয় জনবহুল দেশ ভারত৷ জনসংখ্যাই দেশের উন্নতির ক্ষেত্রে প্রধান বাধা হয়ে দাঁড়িয়েছে৷ এমনই পরিস্থিতিতে এহেন বয়ান চূড়ান্ত দায়িত্বজ্ঞানহীনতার পরিচয় বলেই মনে করছেন বিদ্বজনেরা৷ তবে রাজনীতিবিদের মতে আসন্ন লোকসভা নির্বাচনের কথা মাথায় রেখে হিন্দুত্ব কার্ড খেলছেন বালিয়ার বিজেপি বিধায়ক৷ তবে এই প্রথম নয় এর আগেও একাধিক বিতর্কিত মন্তব্যের জেরে শিরোনামে এসেছেন সুরেন্দ্র সিং৷ এরা আগে রাজ্যে ঘটা ধর্ষণের ঘটনায় তিনি বলেছিলেন, স্বয়ং ভগবান রাম এলেও ধর্ষণের ঘটনা থামাতে পারতেন না৷
  উল্লেখ্য, সমাজবাদী আমলে উত্তরপ্রদেশের বহু জেলায় লাগাতার হিন্দুদের উপর অত্যাচারের অভিযোগ উঠেছে৷ সংখ্যালঘু সম্প্রদায়ের গুণ্ডাদের জন্য কৈরানা লোকসভা কেন্দ্রে বিজেদের ভিটেমাটি ছাড়তে হয়েছে হিন্দুদের বলেও অভিযোগ৷ এমনই পরিস্থতিতে মুসলিমভীতিকেই কাজে লাগাতে চাইছে গেরুয়া শিবির বলেই মনে করছেন রাজনীতিবিদদের একাংশ৷ উত্তরপ্রদেশে গত উপনির্বাচনগুলিতে পরপর ধাক্কা খেয়েছে বিজেপি৷ হাতছাড়া হয়েছে খোদ মুখ্যমন্ত্রী আদিত্যনাথের গড় গোরক্ষপুর৷ ফলে ২০১৯-এর লোকসভা নির্বাচনে উত্তরপ্রদেশে সাম্প্রদায়িকতা উসকে ভোট টানার চেষ্টা করছে বিজেপি৷
  [রাজধানীতে অনাহারে মৃত্যু একই পরিবারের তিন শিশুর, প্রশ্নের মুখে কেজরিওয়াল সরকার]
  The post ধর্ম বাঁচাতে ৫ সন্তানের জন্ম দিন, বিতর্কিত মন্তব্য বিজেপি বিধায়কের appeared first on Sangbad Pratidin.